Steen Gade (SF), 2008-12-05:
Jeg vil godt sige til Dansk Folkepartis ordfører, at jeg sådan set ikke er forundret over Dansk Folkepartis ordførertale.
Men at Dansk Folkepartis ordfører er forundret over, at forslaget kommer her, siger vel mere om Dansk Folkeparti end om forslaget.
For der har jo været en diskussion, siden den tidligere Demokratifond blev fjernet, om, hvorvidt vi burde have sådan en demokratifond, og det er jo sådan set det, der er et af kernepunkterne i Socialdemokratiets forslag.
Jeg synes også, at bemærkningerne er rigtig godt gennemarbejdet, og det er jo ikke altid, at det er sådan i Folketinget, men det er det faktisk her.
Jeg synes, at fokuspunkterne er rigtige.
Så jeg vil sådan set måske ikke bruge så meget mere tid på det, men sige, at det vil jeg fantastisk gerne gennemføre.
Men jeg har to bemærkninger til Venstres ordfører og så lidt til det, ministeren sagde.
Tænk, jeg mener, at det er omvendt.
Det er jo fantastisk godt, at der er nogle politiske partier, der har tænkt sig at være med til at sætte dagsordenen, når regeringen er i gang.
Hvis vi ikke var enige om det i Folketinget, så er der da et eller andet, der er rivende galt herinde.
Tænk, hvis vi alle sammen gik og tænkte, at vi er nødt til at vente på, at en eller anden ting kommer fra ministre, og på, at det er tygget igennem af embedsmænd, og på, hvem de nu får lyst til at spørge, inden vi kan gå i gang med noget.
Så jeg tror altså, at hr. Karsten Lauritzen skulle fjerne de der ord med, at det kortslutter processen.
Nej, det medvirker til processen.
Det andet, der bliver sagt, er, at der er et eller andet med finansiering.
Så tænkte jeg, at nu ville jeg læse det igen, for det havde jeg ikke set der var.
Jo, der er det, at der står, at det er ekstra penge.
Og så skriver Socialdemokraterne: Strukturen og sammensætningen for den nye Demokratifond og den endelige økonomiske ramme skal aftales mellem regeringen og forslagsstillerne.
Det er da til at overse.
Det vil altså sige, at argumentet med den økonomiske og den finansielle del heller ikke holder vand.
Det var da de to hovedargumenter fra Venstres side for at sige nej til det og nej til at medvirke til, at man bruger det her som et videre arbejde, og de holdt altså ikke.
Så har jeg glædet mig over, at både ministeren og Venstres ordfører sagde, at vi skal holde op med at være håndsky i forhold til at give støtte til de politiske partier.
Jeg er jo meget uenig med ministeren, når hun siger, at det er en uhensigtsmæssig struktur, Socialdemokraterne har lavet.
Socialdemokraternes forslag handler om en demokratifond, som er uafhængig af minister og regering.
Den får en pose penge, som den må administrere efter de regler, vi fastsætter her i Folketinget.
Det har vi for lidt af i det her land, og det er helt karakteristisk for den her regering, at den ikke ønsker, at der er andre, der skal bestemme over nogen som helst penge.
Det er faktisk helt anderledes, end før den her regering kom til.
For punkt for punkt var der et større råderum for et civilt samfund for, at der var nogle andre end lige netop regeringskontorerne, der skulle bestemme.
Så jeg er principielt uenig, og jeg er sådan set også helt klart uenig på det her punkt.
Det er chancen for, at græsrødder og foreninger, der arbejder med demokrati eller gerne vil arbejde med demokrati i fremtiden, også kunne få det tema med og ind under huden om, hvordan vi får demokratiet til at fungere i andre lande, og selv formulerer forslag og tager initiativer.
Jeg vil tilføje en lille ting, som jeg gerne vil sige til ministeren i hendes arbejde, og som vi også kan kigge lidt på i udvalget: Jeg synes virkelig, at vi i de senere år har opdaget, hvordan en lang række lande faktisk har afholdt demokratiske valg, f.eks. i Afrika, men også andre steder, men at der dér er en kraftig tendens til, at når der har været et flertal, så tager vinderen det hele.
Man kunne sige, at det er en slags karikeret model af den amerikanske og engelske model for demokrati.
Den er indlevet i de to samfund, de kan få det til at fungere, men i en masse udviklingslande betyder det, at mindretallet, selv om det er kæmpestort, bliver sat uden for alt, og det er altså med til, om vi kan lide det eller ej, at skabe nye konflikter og også skabe både politisk og økonomisk uro og nogle steder borgerkrig.
Jeg håber, at det tema kommer med, altså hvordan vi kan hjælpe dem til også at få udviklet nogle demokratier, hvor man har respekt for mindretal.